Warga emas hilang dijumpai terapung
SHEILA ZAIDI SERIAN: Seorang lelaki warga emas yang dilaporkan hilang
di Jalan Mamat, Batu 30 ½ Jalan Kuching-Serian pada Sabtu lalu dijumpai mati di
Sungai Mamat semalam. Jurucakap Pusat Gerakan Operasi Jabatan Bomba dan
Penyelamat Malaysia (JBPM) Sarawak berkata, mangsa yang berusia 71 tahun,
dijumpai terapung di Sungai Mama sekitar jam 1.12 tengah hari.  “Penemuan tersebut adalah hasil operasi mencari dan
menyelamat (SAR) yang dijalankan dengan kerjasama daripada Ibupejabat Polis
Daerah (IPD) Serian. “Dalam operasi ini, pasukan SAR telah dibahagikan kepada
dua sektor dan menggunakan teknik pencarian mengikut arus sungai dari hulu ke
hilir Sungai Mamat,” katanya kepada pemberita dalam satu kenyataan semalam. Menurutnya, pada jam 1.12 tengah hari, satu mayat
dijumpai terapung di Sungai Mamat dalam jarak 2.68 kilometer dari Pusat Kawalan
Bomba (PKB). Katanya, identiti mayat tersebut kemudian disahkan oleh
anak mangsa dan seterusnya diserahkan kepada pihak polis untuk tindakan lanjut. “Sebelum ini, kehilangan mangsa telah dilaporkan oleh
anaknya semasa mangsa dikatakan dalam perjalanan pulang ke rumah sekitar jam
dua petang pada Sabtu lalu. “Pihak bomba telah menerima panggilan berhubung kejadian
tersebut sekitar jam 5.55 petang pada Ahad IPD Serian kemudiannya melancarkan
operasi SAR bagi menjejaki mangsa,” katanya. Pencarian awal telah dijalankan di sekitar jalan yang
dipercayai dilalui oleh mangsa berulang alik ke rumah anaknya iaitu satu
kilometer dari rumah mangsa. Tambahnya, dengan penemuan itu, operasi SAR ditamatkan
sepenuhnya pada jam 2.30 petang semalam. 
See author's posts
